רכש לתאגיד: רועי שרון עוזב את ערוץ 10 - כיפה
רכש לתאגיד: רועי שרון עוזב את ערוץ 10
רועי שרון, כתב השטחים של ערוץ 10 בשבע השנים האחרונות, מצטרף לתאגיד השידור הישראלי. הוא ישמש ככתב בכיר לענייני צבא וביטחון בחטיבת החדשות לצד כרמלה מנשה
י באדר התשעז
08 במרץ, 2017 14:21
אלון אלגם, יחץ ערוץ 10צילום: אלון אלגם, יחץ ערוץ 10
רועי שרון, כתב השטחים של ערוץ 10 בשבע השנים האחרונות, מצטרף לכאן בהקמה, תאגיד השידור הישראלי. הוא ישמש ככתב בכיר לענייני צבא וביטחון בחטיבת החדשות לצד כרמלה מנשה, הכתבת הצבאית הבכירה והוותיקה של קול ישראל. בנוסף יגיש שרון תכנית שבועית בטלוויזיה.
רועי שרון, 42, תושב ירושלים, סיקר בשבע שנים האחרונות בחדשות 10 את תחום השטחים, פיקוד המרכז של צהל, המתנחלים, החטיבה היהודית בשב״כ והציונות הדתית.
שרון עומד מאחורי חשיפות רבות בין היתר חתונת השנאה של נוער הגבעות, תחקיר ההקלטות של החמ״לים הצבאיים בליל חטיפת הנערים, הסכם השתיקה של ראש מועצת גוש עציון ועוד. שרון פרסם שורה של תחקירים על טרור יהודי בתכנית ״המקור״ ובמהדורה המרכזית, סדרות על ההתנחלויות ועל הציונות הדתית וסרט דוקומנטרי על חוות מעון. במקביל, הגיש לעתים את התכנית ״לונדון את קירשנבאום״. עד שנת 2010 סיקר שרון את תחום השטחים עבור ״מעריב״.
אלעד טנא, סמנכ"ל הדיגיטל ומ"מ מנהל חטיבת החדשות: "לאחר שנים שבהן הוביל רועי בהצלחה רבה את סיקור תחום ההתיישבות - אך טבעי שימשיך את התנופה בתחום הצבאי במסגרת שידורי 'כאן'. אנחנו גאים לצרפו לנבחרת החדשות המתגבשת".
רועי שרון: "היתה לי הזכות לעבוד שבע שנים בחברת החדשות המצוינת של ערוץ 10. מודה לגולן יוכפז, ליוסי ורשבסקי, לאמנון ברקאי, לליאור לנדנברג ולכל החברים המוכשרים. ניפגש בקרוב בתאגיד".
רועי שרון תאגיד השידור הציבורי